Tarybos Reglamentas (EB) Nr. 931/2003
2003 m. gegužės 26 d.
iš dalies keičiantis antidempingo priemones, įvestas Reglamentu (EB) Nr. 1011/2002, Kinijos Liaudies Respublikoje gaminamų aktyvintųjų anglių miltelių (AAM) importui
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 22 d. Reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių [1], ypač į jo 11 straipsnio 3 dalį,
atsižvelgdama į Komisijos pasiūlymą, pateiktą pasikonsultavus su Patariamuoju komitetu,
kadangi:
A. TVARKA
1. Galiojančios priemonės
1) 2002 m. birželį Reglamentu (EB) Nr. 1011/2002 [2] Taryba įvedė galutinius antidempingo muitus Kinijos Liaudies Respublikoje (toliau - KLR) pagamintiems aktyvintųjų anglių milteliams (AAM). Antidempingo muitai tapo specifiniais muitais.
2. Inicijavimas
2) 2002 m. spalio 29 d. pranešimu (Pranešimu apie inicijavimą), išspausdintu Europos Bendrijų oficialiajame leidinyje [3], Komisija paskelbė, kad pradėtas antidempingo priemonių, taikomų KLR pagamintų AAM importui į Bendriją, dalinė tarpinė peržiūra.
3) Peržiūra buvo pradėta Komisijos iniciatyva, siekiant ištirti galiojančių priemonių formos tinkamumą. Dabartinė priemonė, t. y. antidempingo muitas kaip specifinis muitas, netinka tais atvejais, kai importuotos prekės buvo sugadintos prieš jas išleidžiant į laisvą apyvartą.
3. Tyrimas
4) Eksportuojantiems gamintojams, importuotojams ir žinomiems suinteresuotiems naudotojams ir jų asociacijoms, suinteresuotos eksportuojančios valstybės atstovams ir Bendrijos gamintojams Komisija oficialiai pranešė apie tyrimo procedūrų inicijavimą. Suinteresuotosioms šalims buvo suteikta galimybė išdėstyti savo požiūrį raštu ir pateikti prašymą jas išklausyti per Pranešime apie inicijavimą nurodytą laikotarpį.
5) Kai kurie suinteresuotosios valstybės gamintojai, taip pat Bendrijos gamintojai ir Bendrijos importuotojai (prekybininkai) išdėstė savo požiūrį raštu. Visoms šalims, kurios prašė jas išklausyti per nurodytą laikotarpį ir kurios įrodė, kad yra ypatingų priežasčių jas išklausyti, buvo suteikta tokia galimybė.
6) Komisija ieškojo visos informacijos, kurią laikė būtina siekiant nustatyti galiojančių priemonių formos tinkamumą, ir ją patikrino.
B. TYRIMO REZULTATAI
7) 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas [4], 145 straipsnis numato, kad galutiniam prekių muitinės vertės nustatymui faktiškai sumokėtos ar mokėtinos kainos proporcingas paskirstymas taikomas tais atvejais, kai prekės buvo sugadintos prieš jas išleidžiant į laisvą apyvartą. Tokiais atvejais prekių muitinė vertė yra mažinama tokia procentine dalimi, kuri atitinka faktiškai sumokėtos ar mokėtinos kainos proporcingą paskirstymą.
8) Tam, kad nebūtų išieškoma pernelyg didelių antidempingo muitų, jei prekės sugadintos, specifinis muitas turėtų būti mažinamas tokia procentine dalimi, kuri atitinka faktiškai sumokėtos ar mokėtinos kainos proporcingą paskirstymą.
9) Nė viena suinteresuotoji šalis nepateikė jokių motyvuotų komentarų ar argumentų prieš šį pasiūlymą.
10) Todėl daroma išvada, kad jeigu nėra jokių suinteresuotų šalių motyvuotų argumentų, tais atvejais, kai prekės būna sugadintos prieš jas išleidžiant į laisvą apyvartą ir todėl faktiškai sumokėta ar mokėtina kaina yra proporcingai paskirstoma tam, kad būtų galutinai nustatyta prekių muitinė vertė, specifinis muitas mažinamas tokia procentine dalimi, kuri atitinka faktiškai sumokėtos ar mokėtinos kainos proporcingą paskirstymą,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1011/2002 1 straipsnis papildomas šia dalimi:
"3. Tais atvejais, kai prekės būna sugadintos prieš jas išleidžiant į laisvą apyvartą ir todėl faktiškai sumokėta ar mokėtina kaina yra proporcingai paskirstoma tam, kad būtų galutinai nustatyta prekių muitinė vertė, vadovaujantis 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, kuriuo patvirtinimas Bendrijos muitinės kodeksas, įgyvendinimo nuostatas [5], 145 straipsniu, antidempingo muito suma, skaičiuojama pirmiau nurodytų sumų pagrindu, yra mažinama tokia procentine dalimi, kuri atitinka faktiškai sumokėtos ar mokėtinos kainos proporcingą paskirstymą."
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2003 m. gegužės 26 d.